寄同年新塗王宰夢弼
作者：王邁
朝代：宋

paragraphs: 玉笥高嵯峨，異石光燦皠。
紫蓋有佳人，出爲花縣宰。
佳人秀吾宗，天姿最高塏。
飲水抱絲絃，紉蘭纕蕙茝。
疇昔糾郡掾，辯獄亦幾殆。
人命我所爭，斗粟何足愛。
上官翻相知，剡薦異寮寀。
及膺民社寄，直道肯自悔。
以柔克高明，爲政尚慈愷。
農扈飽春和，荒年獨不餒。
猾吏履薄霜，洗手畏納賄。
桑間雉正馴，壁上魚多鯘。
昔我在湘幙，相從垂兩載。
書生守方拙，時粧不入隊。
惟君雅知心，刮目賞奇磊。
君有桃李栽，我獨芙蓉采。
無何風木悲，天乎余何罪。
歸歟泣焄蒿，久矣嬰病痗。
除夜接君書，烏欄墨璀璀。
訪問死生餘，警語鞭不逮。
爲言剛近仁，直性終難改。
近乃加和平，痛自鏟光彩。
萬事必宗道，衆流須納海。
隨時少屈伸，正直固常在。
再拜君之言，書紳戒荒怠。
時事苦間關，誰歟穆天縡。
來書尚可爲，蒼生久相待。